CELEX: 32020D0953
Language: mt
Date: 2020-06-26 00:00:00
Title: Deċiżjoni tal-Kunsill (UE) 2020/953 tas-26 ta’ Ġunju 2020 dwar il-konklużjoni, f’isem l-Unjoni, tal-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, minn naħa waħda, u r-Renju Ħaxemita tal-Ġordan, min-naħa l-oħra

3.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 212/12
               
            
         DEĊIŻJONI TAL-KUNSILL (UE) 2020/953
         tas-26 ta’ Ġunju 2020
         dwar il-konklużjoni, f’isem l-Unjoni, tal-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, minn naħa waħda, u r-Renju Ħaxemita tal-Ġordan, min-naħa l-oħra
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-punt (a)(v) tat-tieni subparagrafu tal-Artikolu 218(6) u mal-Artikolu 218(7) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-kunsens tal-Parlament Ewropew (1),
         Billi:
         
                     (1)
                  
                  
                     Il-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, minn naħa waħda, u r-Renju Ħaxemita tal-Ġordan, min-naħa l-oħra (2) (il-‘Ftehim’), ġie ffirmat fil-15 ta’ Diċembru 2010, soġġett għall-konklużjoni tiegħu f’data aktar tard, f’konformità mad-Deċiżjoni 2012/750/UE tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill (3).
                  
               
                     (2)
                  
                  
                     Il-Ftehim ġie ratifikat mill-Istati Membri kollha, minbarra r-Repubblika tal-Kroazja, li taderixxi mal-Ftehim f’konformità mal-Att ta’ Adeżjoni tal-2012. Il-Protokoll li jemenda l-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, minn naħa waħda, u r-Renju Ħaxemita tal-Ġordan, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (4) Il-Protokoll ġie ffirmat fit-3 ta’ Mejju 2016 f’konformità mad-Deċiżjoni tal-Kunsill (UE) 2016/803 (5).
                  
               
                     (3)
                  
                  
                     Il-Ftehim jenħtieġ li jiġi approvat f’isem l-Unjoni.
                  
               
                     (4)
                  
                  
                     L-Artikoli 3 u 4 tad-Deċiżjoni 2012/750/UE jinkludu dispożizzjonijiet dwar it-teħid ta’ deċiżjonijiet u dwar ir-rappreżentanzi fir-rigward ta’ diversi kwistjonijiet stipulati fil-Ftehim. Fid-dawl tas-sentenza tal-Qorti tal-Ġustizzja tat-28 ta’ April 2015 fil-Każ C-28/12 (6), il-Kummissjoni vs il-Kunsill, jenħtieġ li l-applikazzjoni ta’ dawk id-dispożizzjonijiet titwaqqaf. Wara li ġew ikkunsidrati t-Trattati, mhumiex meħtieġa dispożizzjonijiet ġodda dwar dawk il-kwistjonijiet, u mhumiex aktar meħtieġa d-dispożizzjonijiet dwar l-għoti ta’ informazzjoni lill-Kummissjoni stipulat fl-Artikolu 5 tad-Deċiżjoni 2012/750/UE. Konsegwentement, jenħtieġ li l-paragrafi 2 sa 5 tal-Artikolu 3 u l-Artikoli 4 u 5 tad-Deċiżjoni 2012/750/UE jieqfu japplikaw fid-data tad-dħul fis-seħħ ta’ din id-Deċiżjoni,
                  
               ADOTTA DIN ID-DEĊIŻJONI:
         
            Artikolu 1
            Il-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, minn naħa waħda, u r-Renju Ħaxemita tal-Ġordan, min-naħa l-oħra, huwa b’dan approvat f’isem l-Unjoni (7).
         
         
            Artikolu 2
            Il-President tal-Kunsill għandu, f’isem l-Unjoni, jagħti n-notifika prevista fl-Artikolu 29(1) tal-Ftehim.
         
         
            Artikolu 3
            Il-pożizzjoni li għandha tittieħed f’isem l-Unjoni fir-rigward tad-deċiżjonijiet tal-Kumitat Konġunt skont il-punt (a) tal-Artikolu 26(6) tal-Ftehim dwar l-inklużjoni ta’ leġislazzjoni tal-Unjoni fl-Anness III għall-Ftehim, soġġett għal kwalunkwe aġġustament tekniku meħtieġ, għandha tiġi espressa mill-Kummissjoni, wara li tiġi ppreżentata għall-konsultazzjoni lill-Kunsill jew il-korpi preparatorji tiegħu, kif deċiż mill-Kunsill.
         
         
            Artikolu 4
            Il-paragrafi 2 sa 5 tal-Artikolu 3 u l-Arikoli 4 u 5 tad-Deċiżjoni 2012/750/UE għandhom jieqfu japplikaw fid-data tad-dħul fis-seħħ ta’ din id-Deċiżjoni.
         
         
            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, is-26 ta’ Ġunju 2020.
            
               
                  Għall-Kunsill
               
               
                  Il-President
               
               A. METELKO-ZGOMBIĆ
            
         
         
            (1)  Kunsens tas-17 ta’ Ġunju 2020 (għadu mhux ippubblikat fil-Ġurnal Uffiċjali).
         
            (2)  ĠU L 334, 6.12.2012, p. 3.
         
            (3)  Id-Deċiżjoni 2012/750/UE tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill tal-15 ta’ Ottubru 2010 dwar l-iffirmar u l-applikazzjoni proviżorja tal-Ftehim Ewro-Mediterranju dwar l-Avjazzjoni bejn l-Unjoni Ewropea u l-Istati Membri tagħha, minn naħa waħda, u r-Renju Ħaxemita tal-Ġordan, min-naħa l-oħra (ĠU L 334, 6.12.2012, p. 1).
         
            (4)  ĠU L 132, 21.5.2016, p. 81.
         
            (5)  Id-Deċiżjoni tal-Kunsill (UE) 2016/803 tas-7 ta’ Mejju 2015 dwar l-iffirmar, f’isem l-Unjoni u l-Istati Membri tagħha, u l-applikazzjoni proviżorja ta’ Protokoll li jemenda l-Ftehim Ewro-Mediterranju dwar l-Avjazzjoni, bejn l-Unjoni Ewropea u l-Istati Membri tagħha, minn naħa waħda, u r-Renju Ħaxemita tal-Ġordan, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea (ĠU L 132, 21.5.2016, p. 79).
         
            (6)  Is-Sentenza tal-Qorti tal-Ġustizzja tat-28 ta’ April 2015, il-Kummissjoni vs il-Kunsill,
            il-Kawża C-28/12, ECLI:EU:C:2015:282.
         
            (7)  Il-Ftehim ġie ppubblikat fil-ĠU L 334, 6.12.2012, p. 3, flimkien mad-deċiżjoni dwar l-iffirmar.